Hof hoor oor man wat baba teen muur slaanArgieffoto Zukile Nakupi (32) is tot 14 jaar tronkstraf gevonnis. Hy het ŉ pleitooreenkoms met die staat aangegaan vir die moord op die klein Inganathi Mnyani van Philippi in Januarie vanjaar. In die pleitooreenkoms het Nakupi vertel wat die dag van 21 Januarie gebeur het toe hy Inganathi vermoor het. Nakupi en Inganathi se ma, Andisiwe Mnyani, het die nag by hul huis in Philippi geslaap. Die paartjie se ouer biologiese kind was ook aan die slaap in ŉ ander slaapkamer. Omstreeks 01:00 het Andisiwe wakker geword om Inganathi te voed. Nakupi, wat ten tyde van die voorval dronk was, het wakker geword en ŉ rusie het tussen hom en Andisiwe ontstaan oor ander vroue wat gereeld vir Nakupi bel. Terwyl die paar baklei het, het Inganathi op die bed gelê. Sy het van die bed afgeval terwyl die bakleiery aan die gang was. “[Nakupi] erken hy het op die baba getrap terwyl hy met haar ma op die bed gestoei het. Hy erken hy het meer as een keer op [Inganathi] se lyf en kop getrap. [Nakupi] het toe die oorledene opgetel en haar teen ŉ paal en teen die muur van die plakkershut geslaan. Hy het haar toe agter die bed ingegooi,” lui die pleitooreenkoms. Nakupi het gesê hy kan nie onthou wanneer klein Inganathi ophou huil het nie. Hy het erken sy optrede was met opset en onwettig en het skuld beken. Regter John Hlophe het Dinsdag aan Nakupi gevra of daar enigiets is wat hy in die hof wil sê. Hy het in ŉ skaars hoorbare stem aan die kind se familie om verskoning gevra. Hlophe het gesê Nakupi het opregte berou getoon wat die hof toegelaat het om van die minimum vonnis van 15 jaar af te wyk. Die hof het ook bevind dat hy gerehabiliteer kan word. Die baba se familie was nie in die hof nie, maar volgens die staatsaanklaer, adv. Thabo Ntela, is hulle in kennis gestel en is hulle tevrede met die vonnis.